Karahuta, Jaroslav, poslanec NR SR (2022-12-01):
Ďakujem pekne za slovo, pán predseda. Ja by som sa chcel vo svojom príspevku venovať tej časti rodinného podnikania, tej časti zákona o rodinnom podnikaní a v rodinnom podnikaní tej časti zákona, ktorá hovorí o vidieku a pôdohospodárstve. Takže predpokladám, že za chvíľu polovica odíde, pretože pôdohospodárstvo v tejto sále nezaujíma nikoho, resp. strašne málo ľudí. Na úvod mi dovoľte objasniť pár nezmyslov, ktoré tu bolo povedaných. Prvý nezmysel, pán poslanec Richter, keď je 15, 12 % použitých v rámci rodinného podniku, ktoré sú riadne zdanené, papalášizmom, tak potom sú papaláši všetci podnikatelia, ktorí majú viac ako minimálnu mzdu. Sú papaláši potom. Veď to sú zdanené peniaze. O akom papalášizme?! Prečo klamete a zavádzate ľudí?! Prečo ja nemôžem zarobiť peniaze a vychovať zo svojho syna odborníka farmára? Ja ho dám do Anglicka, do Ameriky do školy, do Austrálie, do Nového Zélandu, nech sa naučí. To nie je papalášizmus, to je rozum. Po druhé, pán Oravec, už som sa vyjadril. Pekne rozprávate, tak saskársky, ale bol som od prvého dňa pri tvorbe toho zákona. A viem, že ste sa nedostali v SaS-ke na ministerstve hospodárstva ani po definíciu. Preto sme robili to na ministerstve práce, lebo ministerstvo hospodárstva nebolo ochotné ani vytvoriť definíciu. Taká je pravda. Čo sa týka rodinného podnikania, ja chcem všetkých poprosiť, aby podporili tento zákon. Je to strategicky dôležitá časť budúcnosti Slovenska. Európsky hospodársky a sociálny výbor od roku 2014 intenzívne prosí, prosí štáty, aby zriadili zákon o rodinnom podnikaní, pretože nedá sa urobiť celoeurópsky z jednoduchého dôvodu – každý štát má svoje špecifiká. Pokiaľ chceme, aby sa Slovensko pohlo, a pokiaľ všetci ste povedali, že súhlasíte s pani prezidentkou, ktorá hovorila o chudobe. Máme predsa 12 % ľudí v chudobe. Máme 30 % ľudí nad 65 rokov v chudobe. To znamená, že niečo v tom systéme, kde sa nachádzame, je asi zlé. Čiže systém veľkých podnikov a nehovorím, že vykorisťovaných, ale zamestnancov, ktorí bojujú o každé euro svojej mzdy, je asi nevyhovujúci, keď ideme do tej chudoby. Minister práce robí maximum pre to, aby sa znížil počet ľudí nezamestnaných, ale to asi nestačí. Čiže niečo, niečo robíme zle. Tak prečo nejdeme tou cestou, ktorú odporúča úspešná Európa aj Spojené štáty, ktoré... Pozrite si stránku ministerstva pôdohospodárstva Spojených štátov. Poďte medzi nás! Poďte, rodinné podniky poďme robiť. Prečo nezobereme si od, príklad od úspešných štátov? Tu pani Halgašová hovorí o pozemkových úpravách. Viete, ako fungujú prevody pozemkov v Spojených štátoch amerických, kde majú rodinné podniky? Dedia sa na tú, na tú rodinu, na toho človeka, ktorý preberá záväzky za dedičsky oprávnené osoby. Nie, my ideme starým systémom, lebo tento systém asi vyhovuje. Ak chceme v skutočnosti, aby reči o rozvoji, budem hovoriť o vidieku, neboli iba prázdnymi rečami a populistickými prejavmi pred voľbami, za chvíľočku budú ďalšie voľby, o rok aj pol, tak asi by sme mali niečo zmeniť. A ja navrhujem a silne podporujem to, čo predkladá pán minister Krajniak, prijať inštitút rodinného podnikania, zaviesť inštitút rodinný farmár, rodinný podnik, rodinná farma. Je to strategicky dôležité. A teraz poviem prečo. Na Slovensku žije 46 % obyvateľstva, tie štatisticky sú rôzne, zhruba polovica obyvateľstva žije na vidieku. Máme tam 2,5 mil. občanov Slovenskej republiky. Tá prvoradá činnosť ľudí žijúcich na vidieku má byť pôdohospodárstvo. A kde sa dostávame my tým systémom, ktorý vy tu držíte kŕčovite za každú cenu? Choďte na východ na Zemplín! Každý podnik sa predáva. Každý podnik sa predáva, nie slovenským firmám. Nemcom. Viete prečo? Nemá nástupníka. Nevychoval si nástupníka. To je jeden z cieľov tohoto zákona o rodinnom podnikaní. Vychovať nástupníka. To je cieľom tých 12 % peňazí, aby ten nástupník bol vzdelaný, aby sa dostal na lepšie školy. Ale aby aj moja mama, ktorá pomáhala zakladať ten rodinný podnik, nebola vo firme ako čierny, čierny robotník, keď pomáha upratovať kancelárie, ale bola na dohodu v rámci rodinného podnikania za 100 – 200 eur si prilepšila ku dôchodku. Prečo to nechápete? Prečo nechápete, že môže byť niekto tak schopný, ako je minister Krajniak, ktorý zavedie obyčajnú evidenciu, obyčajnú evidenciu rodinných podnikov a registráciu rodinných podnikov? Prečo ste to nespravili vy?! Veď je to strašne jednoduché. Piati ľudia na oddelení. Títo budú robiť odborne plus v roku 2024 v daňovom priznaní urobme jednu kolónku rodinný podnik, druhá kolónka rodinný farmár. Zaškrtne a štatistiku máme hotovú. Netreba rozprávať. Treba to urobiť tak, ako to urobil minister Krajniak. Preto ak chceme na Slovensku ozaj urobiť to, čo zelene orientovaní ľudia, aby vidiek bol garantom klimaticko-environmentálnej stability, tu nepomôžu heslá, tu pomôže to, že najlepším garantom environmentálnej a klimatickej stability vidieka je rodinný podnik. Ten rodinný farmár nikdy neodovzdá pôdu v zdevastovanom stave, ale stará sa o ňu. Ak chceme vrátiť stratený vzťah k pôde, tak určite obrovské firmy, kde väčšinou majiteľ je neznámy, tí vzťah k pôde nevybudujú. To vybuduje len rodinný podnik. Ak chceme sa vrátiť k tradíciám, ktoré všetci používate pred voľbami, akí sme slovenskí, nacionálni a tradiční, najmä v kapustnici a bryndzové halušky, toto nám pomôže spraviť iba rodinný podnik. Určite korporácia s majiteľom niekde z Cypru nám tu nepomôže. Čiže tento zákon je dôležitý, tá časť o rodinnom podnikaní, z viacerých hľadísk. Pretože ak toto prijmeme a dáme možnosť, časť finančných prostriedkov, tých 12 %, bavme sa o tom, nech je to menej, pokiaľ to nevyhovuje veľkým podnikom, tak vtedy vy nemusíte robiť daňovú optimalizáciu. Povedzme každý má podnik, optimalizuje, ale môže toho syna poslať do školy, môže zabezpečiť tú lepšiu zdravotnú starostlivosť, môže zabezpečiť lepší seniorský život v dôchodku prostredníctvom rodinného podniku. A to preto, aby sa nevyrábali čierne faktúry a čierne peniaze, ale aby účtovníctvom si mohol zaviesť u peňazí po zdanení, že starám sa o svojho syna, o svoju mamu, starám sa o udržanie rodiny. Na to je ten rodinný podnik určený. A to, že hovoríte, že treba ďalšie zákony, áno. My sme vyrátali, a vy to veľmi dobre viete, pán Oravec, 15 zákonov základných. Veľmi dobre to viete. Dokonca sme sa bavili, ktoré bude mať na starosti hospodárstvo a ktoré ministerstvo práce. Tak sme to mali všetko nachystané. Bez toho, že by sme nezmenili obchodný, živnostenský a tak ďalej, tie zákony, nič sa nezmení. Ale toto je základný legislatívny rámec na to, aby sme mali pojem rodinný podnik, aby sme mali pojem rodinná farma, aby sme mali pojem rodinný farmár. Toto je cieľom toho zákona. Neklamme ľudí, že jedným zákonom urobíme zrazu všetko. Aj transferové oceňovanie a teraz samostatný zákon. Prenos vlastníckych práv, samostatný zákon. To samo nepôjde. A nechceli ho strčiť do jedného zákona. No taký zákon na svete nie je. Buďme trošku objektívni a féroví a neklamme ľudí. Čiže na záver iba, prečo je nevyhnutné legislatívne ukotvenie štatútu rodinného podnikania. Po prvé, výchova nástupníka. Bez nástupníka nám zanikne vidiek. A všetci, čo len trošku ste prešli po vidieku ináč ako na aute, tak to viete veľmi dobre. Udržanie rodinných väzieb je veľmi dôležité, aby sa konečne aj bratranci poznali, nie iba niekedy otec s matkou, aby sme zabezpečili trvalo udržateľnosť pôdy. Nestačí heslá o znížení uhlíkovej stopy a dekarbonizácii priemyslu, ale najlepším zdrojom a zásobárňou uhlíka je pôda. A ten vzťah k pôde a kvalitu pôdy musíme udržať. A ak chceme mať ekonomiku, o ktorej vy v SaS-ke tak toľko hovoríte, tak potrebujeme postaviť ekonomicky na nohy to poľnohospodárstvo. Veď, preboha živého, Poliaci majú 14 mld. plusové saldo, my máme 2 mld. záporné saldo. Poliaci majú založené na rodinnom podnikaní celé poľnohospodárstvo a tí sú potravinoví tigri. A my, čo sme najmúdrejší na veľkých podnikoch, my máme 2 mld. salda, keď si odrátame mzdy a podiel na zisku, zrazu 540 mil. posielame do Nemecka, do Čiech a do Poľska. Sme my normálni?! Či budeme principiálne len za to, že ja som SaS, ja som SMER a ja som OĽANO, bojovať jeden proti druhému? A necháme tých ľudí na tom vidieku úplne zahynúť. Preto vás chcem poprosiť a tých, ktorí ste aspoň prečítali tento zákon, lebo 90 % ľudí ho nečítalo určite. A neverím, že pán Ledecký ho prečítal. Prečítal pozmeňovák. Podporte tento zákon, zbavte sa predsudkov a umožnite Slovensku a slovenskému vidieku naštartovať tú novú cestu rozvoja, aby sme skutočne, slovenský vidiek plnil nielen ekonomickú, ale sociálnu, environmentálnu, klimatickú funkciu a aby konečne na tom vidieku bol lepší život ako doteraz. Ďakujem pekne.